Kommissie hoor oor 'verdagte' vergadering met Moyane | Maroela Media
Kommissie hoor oor 'verdagte' vergadering met Moyane
Die besturende vennoot van die konsultasie-agentskap Bain and Company het Vrydag die Nugent-kommissie van ondersoek geskok toe daar onthul is dat hy met Tom Moyane, die geskorste hoof van die Suid-Afrikaanse Inkomstediens (SAID), vergader het om die inkomstediens te bespreek – reeds 'n jaar voordat Moyane kommissaris geword het.
Vittorio Massone het aan die kommissie gesê die vergadering met Moyane voordat hy kommissaris geword het, was nie buitengewoon nie, aangesien hy glo Moyane het toe reeds ambisies gehad om die hoof van die inkomstediens te word.
Massone het gesê nadat hy 'n oproep van Moyane ontvang het, het hulle 'n paar dae bestee om 'n dokument saam te stel. Massone het gesê hy het 'n voorlegging vir Moyane saamgestel wat hy uit die media, webtuiste en ander data wat vrylik beskikbaar is saamgestel het. Hy sê hy is nie vir dié werk betaal nie.
Bain se bedryfsmodel is gekritiseer dat dit noodsaaklike eenhede in die SAID verdeel het, en hul vermoë om belastingnakoming te monitor en onwettige finansiële vloei en hoëprofiel-ondersoeke te hanteer belemmer het.
Solly Tshitangano, 'n adjunk-direkteur-generaal en waarnemende hoofverkrygingsbeampte by die nasionale tesourie, het vroeër aan die kommissie gesê Bain is nie behoorlik aangestel nie, en die proses wat tot die firma se aanstelling gelei het was gebrekkig, met verskeie waarskuwingstekens wat geflikker het.
Tom Moyane (Foto: ANA)
Tshitangano het gesê die tendertydperk vir 'n verskaffer vir die SAID se omdraaiplan was baie kort, net ongeveer 'n week. Dit was minder as die 21 dae wat gewoonlik van toepassing is vir staattenders.
Hy het gesê die tesourie het nooit 'n brief van die SAID ontvang om te verduidelik hoekom die tendertydperk tot 'n week verkort is nie en gesê daar was 'n aantal aspekte van die tender wat vreemd was. Bain het 'n bod ingedien teen 50% afslag wat dit net-net onder die bod van sy naaste mededinger gesit het.
Regter Dennis Davis het aan die kommissie gesê hy het nooit verstaan hoekom die inkomstediens geherstruktureer moes word nie. Hy het gesê hy het net sommige van die planne gesien voordat die veranderinge geïmplementeer is.
"Mnr. Moyane wou ons nie enige [planne] gee nie. In baie gevalle kon ons nie syfers sien nie. Ons inligting het opgedroog; ons moes werk sonder enige samewerking van die SAID," het hy gesê.
Davis het gesê alles wat nou voor die kommissie aan die lig kom, is nie nuwe inligting nie. Dit was bekend, maar beamptes was te bang om enige iets te sê omdat hulle bang was hulle sal hul werk verloor.
Hy het gesê beamptes het wel privaat met hom oor hul probleme gepraat.
SA wen bod vir wêreld se grootste sterrekunde-samekoms
Prof. Marinus Wiechers oorlede
Logiese denke sê vir my dat daar geen, maar geen manier is wat Zuma al die goed self kon uitdrink nie. Nie met sy beperkte kennis nie. Ons weet steeds nie wie is die meester brein nie. Zuma het ook nie sigbaar finansieel gebaat nie. Hy moes geld leen vir Nkandla.
Die hele Zuma-tebakel en die rede waarom hy as president aangestel is word al hoe duideliker. Hy was die slagoffer van intelektuele individue wat hom van die begin af as 'n sagte teiken gesien het, Dit sou maklike wees om te doen wat hulle wou.